**Pedagogická fakulta**

**Univerzity J. Selyeho**

****

**Smernica dekana č. 3/2024**

**o zriadení Komisie Erasmus+ na Pedagogickej fakulte UJS**

**Ev. č. 1396/1593/2024/PF/DK**

**KOMÁRNO 2024**

**Smernica dekana č. 3/2024**

**o zriadení Komisie Erasmus+ na Pedagogickej fakulte UJS**

**Čl. 1**

**Úvodné ustanovenie**

1. Komisia programu Erasmus+ na PF UJS je v zmysle čl. 8 Organizačného poriadku PF UJS odbornou komisiou pre schvaľovanie kandidátov na mobilitu študentov a pre schvaľovanie kandidátov na mobilitu vyučujúcich a nepedagogických zamestnancov.
2. Komisia má 7 členov.
3. Členov Komisie menuje dekan z radov vysokoškolských učiteľov a študentov fakulty.
4. Predsedom Komisie je fakultný koordinátor Erasmus+.

**Čl. 2**

**Komisia programu Erasmus+ na PF UJS**

1. Členmi komisie sú:
   1. prodekan zodpovedný za úsek pre zahraničné vzťahy PF UJS;
   2. fakultný koordinátor Erasmus+;
   3. 4 koordinátori katedier v nasledovnom zložení: 1 katedrový koordinátor v zastúpení katedier prírodných vied; 1 katedrový koordinátor v zastúpení katedier pedagogických vied; 2 katedroví koordinátori v zastúpení katedier humanitných vied;
   4. zástupca Študentskej samosprávy PF UJS.
2. Funkčné obdobie členov komisie je:
3. štvorročné pre prodekana zodpovedného za úsek zahraničných vzťahov a fakultného koordinátora Erasmus+;
4. pre zástupcu Študentskej samosprávy PF UJS do trvania študentského statusu;
5. dvojročné pre ostatných členov komisie.
6. Členstvo v komisii je čestné, dobrovoľné a činnosť nezastupiteľná.
7. Členstvo v komisii zaniká skončením funkčného obdobia, skončením členstva v akademickej obci PF UJS, vzdaním sa členstva, odvolaním člena alebo smrťou člena.

**Čl. 3**

**Úlohy komisie**

1. Hlavné úlohy komisie sú nasledujúce:
2. realizuje výberové konanie a schvaľuje študijný pobyt a stáž navrhnutým študentom (maximálne do výšky stanovenej kvóty študentov na UJS), dĺžku pobytu v mesiacoch a pridelenie grantu;
3. realizuje výberové konanie a schvaľuje prednáškový pobyt navrhnutým učiteľom (maximálne do výšky stanovenej kvóty učiteľov na UJS), dĺžku pobytu v dňoch a pridelenie grantu;
4. realizuje výberové konanie a schvaľuje mobility nepedagogických zamestnancov (maximálne do výšky stanovenej kvóty pracovníkov na UJS), dĺžku školenia v dňoch a pridelenie grantu;
5. stanovuje konečné poradie uchádzačov o mobilitu Erasmus+;
6. schvaľuje predĺženie Erasmus+ pobytu študentov a podľa finančných možností odsúhlasí finančnú podporu na predĺženie mobility;
7. prerokúva a schvaľuje žiadosti vyučujúcich i nepedagogických zamestnancov o zmeny v už schválených mobilitách Erasmus+;
8. prerokúva a schvaľuje žiadosti študentov o zmeny v už schválených mobilitách Erasmus+;
9. v odôvodnených prípadoch prerokúva a schvaľuje žiadosti študentov o účasť na mobilitách iných ako Erasmus+;
10. prerokúva a schvaľuje rokovací poriadok komisie.
11. Komisia sa riadi Smernicou rektora o organizovaní zahraničných mobilít študentov, učiteľov a zamestnancov v rámci programu Erasmus+ na Univerzite J. Selyeho a Rokovacím poriadkom Komisie Erasmus+ na Pedagogickej fakulte Univerzity J. Selyeho.

**Čl. 4**

**Prechodné ustanovenia**

* + 1. Členom komisie Erasmus+ na Pedagogickej fakulte UJS, ktorí boli menovaní pred účinnosťou tejto smernice, trvá mandát do dňa nadobudnutia účinnosti tejto smernice.

**Čl. 5**

**Záverečné ustanovenia**

1. Smernica o zriadení Komisie Erasmus+ na Pedagogickej fakulte UJS je platná od 01. 04. 2024.

Dr. habil. PaedDr. Kinga Horváth, PhD.

dekanka PF UJS